Haizeaz bestaldetik

Haizeaz bestaldetik Jose Luis Alvarez Enparantzak, Txillardegik, idatzitako eleberria da, 1979an. Txillardegi bera izan zen editorea 1979, eta Elkar argitaletxeak berrargitaratu zuen 1988an.  

Leturiaren egunkari ezkutua izan zen Txillardegiren lehen eleberria, Euskaltzaindiak 1957an argitaratua, eta existentzialismoaren eraginpeko garaiari hasiera eman ziona. Hiru urte geroago Peru Leartzako (Itxaropena, 1960) bigarren eleberriak, aurrekoak ez bezala, ez zuen fama eta kritika onik jaso. Hirugarren eleberrian, Elsa Scheelen (Lur, 1969), berrikuntza nagusia narratzaile orojakilea erabiltzea da. Eleberria orduko garaiaren isla da: marxismoa aipatzen da, Martin Luther King aipatzen da, Vietnamgo gerra, eta sekularizazioa. Handik hamar urtera idatzi zuen Haizeaz bestaldetik 1979a. Egilearen hitzetan, "kirtenkeria handi bat" zen eta bere eleberririk "sakon eta sinbolistena".thumb|183x183px|Txillardegi
 Sinopsia 
start=0|thumbtime=17|thumb|Txillardegiren eleberrigintza eta XX. mendeko literatura azaltzen dituen bideoa.
Haizeaz bestaldetik eleberrian ez da gertaera edo historia bat kontatzen zentzu tradizionalean, giza arazoak tratatu nahi ditu idazleak, bere beste liburuetan bezala, baina honetan sinbolo-mundua eta gertaera-itxura duten elementu batzuen sinbiosiaren bitartez. Beraz nobela tradizionalaren elementuak —pertsonaiak, denbora, lekuak, e.a.— sinbolikoak bihurtuta nobelaren mugak poesiaren mugetara hurbiltzen dira idazlan honetan. Egitura ere sinbolikoa bilakatzen du, zazpi aldiz zazpi kapituluz egina dago liburuaren azaleko egitura, liburuaren bukaera hasiera bihurtuz, eta honela egitura guztiz zikliko eta sinboliko bat lortzen du. Nobelaren sinbolismoa kontraposizio baten gainean eraikita dago: batetik itsasoa (infinitua, mugagabea, mugimenduz beteta), eta bestetik lakua (finitua, mugatua, geldia) eta bi elementu horietatik abiatuta sinbolo-mundu guztia eraikitzen du. Neurri handi batean —aurreko nobeletako neurri berean— kutsu biografiko batez idatzita dago, sentimenduak eta bizipenak biografia metafisiko baten bidez adierazita. Bi elementu horien arteko garapenean, ametsak eta oroitzapenak azaltzen dira ugari, oposizio, pilaketa eta errepikak nobelan zehar hainbat aldiz erabiliz. Txillardegiren laugarren nobela hau aurreko hirurekin konparatuta oso bestelakoa da, forma-planteamenduen aldetik batik bat, nahiz eta kezka filosofikoak berdinak diren denetan.
erdian|thumb|480x480px|Txillardegiren lehen lau eleberrien azalak.

 Erreferentzia 

 Ikus, gainera 

 Leturiaren egunkari ezkutua 
 Peru Leartzako
 Elsa Scheelen
 Putzu

 Kanpo estekak 

Kategoria:1979ko liburuak
Kategoria:Euskarazko eleberriak
Kategoria:Txillardegiren eleberriak